হাতে টাকা তবুও পাত কিন্তু ফাঁকাই!
বৃহস্পতিবার ব্যাঙ্কগুলির মাধ্যমে টাকার জোগান দেওয়ার প্রক্রিয়া শুরু হলেও, দমদমের ‘বাজার অর্থনীতি’র কোনও বদল ঘটল না। উল্টে শহর কলকাতার মতোই ব্যাঙ্কে টাকা তুলতে গিয়ে কমবেশি ভোগান্তির শিকার হলেন বাসিন্দারা। 
বেচাকেনার নিরিখে দমদমের গোরাবাজার সবসময় জমজমাট। মুদিখানা, নিত্যপ্রয়োজনীয় জিনিস, পাইকারি দোকান, সব্জি বিক্রেতা, মাছ-মাংসের দোকানে সকাল থেকে রাত পর্যন্ত ক্রেতাদের আনাগোনা লেগে থাকে। কিন্তু পাঁচশো-হাজার টাকার নোট বাতিলের ধাক্কায় বুধবার থেকে বিক্রিবাটা কমে গিয়েছে। গোরাবাজার ব্যবসায়ী সমিতির সভাপতি দেবাশিস দত্তের কথায়, ‘‘প্রতিদিন গোরাবাজারে যা লেনদেন হয় তা অর্ধেক হয়ে গিয়েছে।’’ তার উপরে মহাজনেরা চেকে টাকা দেওয়ার দাবি করায় বিপাকে পড়েছেন খুচরো ব্যবসায়ীরা। গৌতম দত্ত নামে এক ব্যবসায়ী বলেন, ‘‘মালের জোগানে টান পড়েছে। খরিদ্দারও নেই।’’ টাকার অভাবে সব্জি বিক্রেতারা হাটে যাওয়া বন্ধ করে দিয়েছেন। যার প্রেক্ষিতে জিনিসপত্রের দাম বাড়তে পারে বলে আশঙ্কা 
করেন দেবাশিস।
টাকা থাকলেও পাত যে ফাঁকা তারই প্রমাণ দিচ্ছে গোরাবাজারের একটি মাংসের দোকানে টাঙানো দু’টি পোস্টার। একটিতে লেখা, ‘কাটা মাংস ১২৫ টাকা’। অন্যটির বক্তব্য, ‘আপাতত ৫০০-১০০০ টাকা নেওয়া হবে না’।
ব্যবসায়ীদের একাংশের মতে, ব্যাঙ্কের মাধ্যমে টাকার জোগান দেওয়ার প্রক্রিয়া শুরু হলেও পরিস্থিতি এত সহজে স্বাভাবিক হওয়ার নয়। তাঁদের মতে, এখন খুচরো টাকাই তো সব সমস্যার মূলে। দু’হাজার টাকার নোটের খুচরো কোথা থেকে মিলবে! 
প্রসঙ্গত, এদিন ব্যাঙ্কে দু’হাজার টাকার নোটই বেশি পেয়েছেন গ্রাহকেরা। তা-ও দীর্ঘ ভোগান্তির পরে। গোরাবাজার সংলগ্ন একটি বেসরকারি ব্যাঙ্কে যেমন সকালে প্রযুক্তিগত কারণে টাকা বদল করা যায়নি। একটি রাষ্ট্রায়ত্ত ব্যাঙ্কে আবার টাকা বদলের ক্ষেত্রে চার হাজারের পরিবর্তে দু’হাজার টাকা ঊর্ধ্বসীমা বেঁধে দেওয়া হয়েছিল। ঘুঘুডাঙার একটি রাষ্ট্রায়ত্ত ব্যাঙ্কে আবার দুপুর ১টা পর্যন্ত নতুন নোট এসে পৌঁছয়নি! ফলে তাপস সাহার মতো বাসিন্দারা তিনঘণ্টা লাইনে দাঁড়িয়েও প্রত্যাশামতো টাকা বদল করতে পারেননি। চার হাজার পর্যন্ত টাকা বদলের সুযোগ রয়েছে জেনে ব্যাঙ্কে এসেছিলেন এক প্রৌঢ়া। কিন্তু অত টাকা যে পাওয়া যাবে না তা জেনে চেক আনতে আবার বাড়ি যান তিনি।
দমদম রোডে ভোগান্তির এই লাইন দেখে এক অটোযাত্রীর মন্তব্য, ‘‘আজ দম দিয়ে দমদমের মানুষ ব্যাঙ্কের সামনে লাইনে দাঁড়িয়ে পড়েছেন।’’